b'\n_START_ARTICLE_\nTesti poznavanja dela\n_START_PARAGRAPH_\nTesti poznavanja dela so skupina psiholo\xc5\xa1kih testov, ki jih uporablja psihologija dela in organizacije, predvsem v selekcijskih postopkih izbire kadra. Poznamo ve\xc4\x8d sorodnih oblik testov in sicer teste poznavanja dela, preizkuse implicitnega znanja (tacitnega znanja) in teste situacijske presoje. Vsem je skupno, da vpra\xc5\xa1anja na testih predstavljajo probleme ali opisujejo situacije zna\xc4\x8dilne za specifi\xc4\x8dno delovno mesto. Posamezniki odgovarjajo bodisi v prosti obliki ali hierarhi\xc4\x8dno ocenjujejo vnaprej podane odgovore. S testi poznavanja dela ocenjujemo prakti\xc4\x8dna znanja in izku\xc5\xa1nje posameznikov.\n_START_SECTION_\nVrste testov poznavanja dela\n_START_PARAGRAPH_\nTesti poznavanja dela_NEWLINE_Tudi testi dose\xc5\xbekov ali testi mojstrstva so tipi\xc4\x8dno sestavljeni testi, z vpra\xc5\xa1anji izbirnega tipa. Njihov namen je ocenjevanje tehni\xc4\x8dnega in profesionalnega strokovnega znanja znotraj specifi\xc4\x8dnih podro\xc4\x8djih. Testi poznavanja dela ocenjujejo znanje, ki ga oseba \xc5\xbee poseduje v obdobju, v katerem re\xc5\xa1uje test. So testi, ki jih uporabljamo pri posameznikih, ki so se zna\xc5\xa1li v selekcijskem postopku za zaposlitev ali napredovanje. To so posamezniki, ki morajo \xc5\xbee posedovati dolo\xc4\x8deno koli\xc4\x8dino znanja, preden jih sploh lahko zaposlimo ali priporo\xc4\x8dimo za napredovanje._NEWLINE_Preizkusi implicitnega znanja_NEWLINE_So mere prakti\xc4\x8dne inteligentnosti, s katerimi merimo tacitno znanje in ekspertnost. To pa zajema osebne izku\xc5\xa1nje, dojemanja, spoznanja in znanja, ki so implicitna ali nakazana, ne pa dejansko izra\xc5\xbeena._NEWLINE_Testi situacijske presoje_NEWLINE_Testi situacijske presoje (tudi testi primerov in simulacije dela) so testi s predvidenimi hipoteti\xc4\x8dnimi situacijami, ki se lahko pojavijo na delovnem mestu. Posameznik mora izbirati med podanimi odgovoriti ali oceniti primernost \xc5\xbee podanih odgovorov. V nasprotju s klasi\xc4\x8dnimi testi znanja, uspeh na testih situacijske presoje ni odvisen od akademskega znanja. Aplicirani so lahko preko razli\xc4\x8dnih modalnosti, v klasi\xc4\x8dni pisni obliki, v testnih polah, preko videa ali zvo\xc4\x8dnih posnetkov. Z njimi ugotavljamo vedenjske te\xc5\xbenje posameznikov in ocenjujemo kako se obna\xc5\xa1ajo v dolo\xc4\x8denih situacijah._NEWLINE_Testi za pridobivanje licenc_NEWLINE_Za teste poznavanja dela veljajo tudi testi za pridobivanje raznih licenc ali certifikatov za opravljene strokovne programe in izobra\xc5\xbeevanja. Tako licenca kot certifikat namre\xc4\x8d predstavljata proces pridobivanja dolo\xc4\x8denih kompetenc znotraj dolo\xc4\x8denega delovnega podro\xc4\x8dja. Uspe\xc5\xa1en rezultat na testu poznavanja dela je navadno glavna zahteva in osnova za pridobitev dovoljenja za opravljanje poklica. Pridobitev licence pomeni, da je kandidat opravil zahtevano prakso in predstavlja uradno potrdilo opravljenem izobra\xc5\xbeevanju.\n_START_SECTION_\nUporabnost testov poznavanja dela\n_START_PARAGRAPH_\nTesti poznavanja dela so uporabni v primerih, ko je bil posameznik \xc5\xbee usposobljen za dolo\xc4\x8deno delo, \xc5\xbee poseduje dolo\xc4\x8deno koli\xc4\x8dino znanja preden ga zaposlimo in v primerih, ko morajo kandidati za delo posedovati specifi\xc4\x8dno in tehni\xc4\x8dno znanje, ki ga lahko pridobijo le preko dalj\xc5\xa1ega \xc4\x8dasovnega obdobja, intenzivnih izku\xc5\xa1enj ali treninga._NEWLINE_Testi za poznavanje dela niso uporabni v primerih, ko bomo kandidate za delo po kon\xc4\x8danem selekcijskem postopku usposabljali za znanja potrebna za dolo\xc4\x8deno delovno mesto. Prav tako niso uporabni v primeru, ko pri\xc4\x8dakujemo, da se bodo kandidati za delo nau\xc4\x8dili novih ve\xc5\xa1\xc4\x8din v predvidenem \xc4\x8dasu._NEWLINE_Teste poznavanja dela najpogosteje uporabljamo za potrjevanje mojstrstva, ocenjevanje usposabljanja ali vrednotenje poklicnih odlo\xc4\x8ditev, v selekcijskih postopkih in pri procesih napredovanja. Uporabni pa so tudi za ocenjevanje delovne uspe\xc5\xa1nosti._NEWLINE_Poznavanje dela je pomembno za kadrovsko slu\xc5\xbebo in delodajalca, saj pomembno vpliva na motivacijo posameznika, njegovo zadovoljstvo z delom in delovno uspe\xc5\xa1nost.\n_START_SECTION_\nTesti poznavanja dela znotraj selekcijskih postopkov\n_START_PARAGRAPH_\nTeste poznavanja dela najbolj pogosto omenjamo znotraj selekcijskih postopkov in testiranjih kandidatov za zaposlitev. Testiranje kandidatov za zaposlitev je navadno pisno in ustno, obstajajo pa tudi druge vrste preverjanja z razli\xc4\x8dnimi metodami in testi, ki imajo namen oceniti primernost in za\xc5\xbeelenost kandidata za delovno mesto na katerega se prijavlja._NEWLINE_Osnovno na\xc4\x8delo izbire kandidatov je ujemanje med rezultati testov in drugih selekcijskih postopkov z delovnimi zahtevami. Pri testiranju kandidatov za delo uporabljamo razli\xc4\x8dne tipe ocenjevanja med katere spadajo tudi testi poznavanja dela. Nekateri testi bolje korelirajo z delovnimi zahtevami, drugi slab\xc5\xa1e, zato ve\xc4\x8dina delodajalcev uporablja ve\xc4\x8d kot en test in s tem pove\xc4\x8da napovedno mo\xc4\x8d rezultatov in olaj\xc5\xa1a selekcijski postopek kandidatov.\n_START_SECTION_\nSestava in oblika testov poznavanja dela\n_START_PARAGRAPH_\nTesti poznavanja dela so pogosto sestavljeni na osnovi analize delovnih nalog, ki sestavljajo delovno mesto, za katerega se kandidat poteguje. Najbolj tipi\xc4\x8dna oblika testov poznavanja dela so vpra\xc5\xa1anja izbirnega tipa odgovorov, poznamo pa tudi oblike pisnih esejev ali odprtih vpra\xc5\xa1anj ter vpra\xc5\xa1anj za dopolnjevanje.\n_START_SECTION_\nDva pristopa za sestavo testov poznavanja dela\n_START_PARAGRAPH_\nPoznamo dva pristopa za sestavo testov poznavanja dela. Pristop delovnih zahtev meri osvojene formalne delovne zahteve. Pristop delovnih izku\xc5\xa1enj pa meri osvojeno znanje podro\xc4\x8dij, ki jih delovno mesto skozi razli\xc4\x8dne u\xc4\x8dne prilo\xc5\xbenosti ponuja. Oba pristopa se razlikujeta v predpostavkah o kandidatu. Pristop delovnih zahtev predvideva, da se kandidati razlikujejo v stopnji minimalnega zahtevanega znanja, prese\xc5\xbeek v dose\xc5\xbeku znanja pa vodi do bolj\xc5\xa1e delovne uspe\xc5\xa1nosti. Pristop delovnih izku\xc5\xa1enj pa predvideva, da vsi kandidati presegajo minimalno zahtevano znanje, je pa kvaliteta prilagajanja na delo najbolj razvidna v uporabi u\xc4\x8dnih prilo\xc5\xbenosti, ki jih delovno mesto ponuja.\n_START_SECTION_\nOcenjevanje in interpretacija testov poznavanja dela\n_START_PARAGRAPH_\nTeste poznavanja dela lahko sestavimo, ocenjujejo in interpretiramo z uporabo klasi\xc4\x8dne testne teorije ali s teorijo odgovorov postavk. Pri tem ima klasi\xc4\x8dna testna teorija prednost, da priskrbi diagnosti\xc4\x8dne informacije o vsaki posamezni postavki, ki jih lahko uporabimo tudi za izbolj\xc5\xa1anje postavk in testa.\n_START_SECTION_\nPomanjkljivost testov poznavanja dela\n_START_PARAGRAPH_\nGlavna pomanjkljivost je pomanjkanje pozornosti, ki jo raziskovalci namenjajo preu\xc4\x8devanju poznavanju dela. Trendi v dru\xc5\xbebi in znanosti sicer nakazujejo pomembnost poznavanja dela, a kljub njegovi prakti\xc4\x8dni in teoreti\xc4\x8dni pomembnosti je koncept dele\xc5\xbeen le redkih raziskav. Trenutno \xc5\xa1e ne obstaja raziskava ali literatura, ki bi ponudila jasno konceptualizacijo poznavanja dela, \xc4\x8deprav je sam konstrukt poznavanja dela konstantno ozna\xc4\x8den za enega izmed glavnih napovednikov delovne uspe\xc5\xa1nosti.'